Nzimande sê oor stappe ná dodelike vliegongelukTewolde Gebremariam, uitvoerende hoof van Ethiopian Airlines, kyk na die wrak van die lugredery se vliegtuig waar dit neergestort het. (Foto: Facebook via AP) Suid-Afrikaanse owerhede het ingegryp om vliegtuie soortgelyk aan die een van die Ethiopiese Lugdiens wat verlede maand geval het, te onttrek, het die minister van vervoer, dr. Blade Nzimande, in die parlement laat blyk. Nzimande het op ’n skriftelike parlementêre vraag deur die DA-LP David Motsepe geantwoord. Vlug 302 van die Ethiopiese Lugdiens het op 10 Maart, kort nadat dit van die Bole-lughawe in Addis Abeba opgestyg het, geval. Die vlug was op pad na Nairobi en al 157 mense aan boord is dood. By navraag onmiddellik na die ongeluk het die Suid-Afrikaanse Burgerlugvaartowerheid navraag gedoen oor watter lugdienste hier te lande dieselfde tipe Boeing 737 MAX 8 gebruik wat in Ethiopië geval het. Die antwoord was dat daar net een sodanige vliegtuig was wat op binnelandse roetes vlieg, en die vliegtuig het aan Comair behoort, wat binnelandse British Airways-vlugte bedryf. Nog een was by Comair op bestelling. Comair het egter vrywillig albei vliegtuie aan diens onttrek selfs nog voordat Burgerlugvaart hulle kon vra, en dis steeds die geval. Wat buitelandse lugdienste se vlugte na en van Suid‑Afrika betref, was dit net die Ethiopiese Lugdiens wat die Boeing 737 MAX 8 gebruik het. Die departement van vervoer het die Ethiopiërs se buitelandse operateurspermit sover dit daardie model vliegtuie betref teruggetrek, maar teen daardie tyd het die Ethiopiese Lugdiens reeds die tersaaklike model aan diens onttrek. Volgens Nzimande is Suid-Afrika nie tans by die ondersoek na die lugramp betrokke nie, want die vlug was nie na of van Suid-Afrika op pad nie, daar was geen Suid-Afrikaners aan boord nie en Suid-Afrika is nie om hulp genader nie.